paragraph_text: Atagi (Autauga), jedno od četiri nekadašnjih sela Alabama Indijanaca koje se nalazilo na području današnjeg okruga Autauga u Alabami. Selo se protezalo dvije milje duž zapadne obale rijeke Alabame, nedaleko od današnjeg Montgomeryja. Hawkins (1798) kaže da je to maleno selo 4 milje niže od Pawoktija, te da stanovnici imaju malo kontakata s bijelcima, ali da su ljubazni. Schooler (u Schoolcraft, Ind. Tribes, iv, 578, 1854) navodi da je selo 1832. imalo 54 obitelji.